30.12.2022
EL
Επίσημη Εφημερίδα της Ευρωπαϊκής Ένωσης
C 498/5
29.
επικροτεί την προτροπή της Προέδρου της Ευρωπαϊκής Επιτροπής να επιδειχθεί μεγαλύτερη αλληλεγγύη μεταξύ των γενεών και τονίζει την ηγετική δράση της ΕτΠ στη συνεργασία με τους νέους και τις οργανώσεις νεολαίας για τη διαμόρφωση του μέλλοντος της Ευρώπης, ιδίως με την εκπόνηση ενός χάρτη της ΕΕ για τη νεολαία και τη δημοκρατία· 30. σημειώνει ότι κατά την περίοδο 2011-2020, αυξήθηκε μεν το ποσοστό των γυναικών που εκλέγονται σε όλα τα πολιτικά επίπεδα (από το τοπικό έως το εθνικό), αλλά εκφράζει την απογοήτευσή της καθότι εξακολουθούν να αποτελούν μόνο το ένα τρίτο του συνόλου σε όλα τα επίπεδα.
Το 2021, μόνο σε 16 από τις 285 περιφερειακές συνελεύσεις στην ΕΕ υπήρξε ισάριθμη εκλογή ανδρών και γυναικών.
Η ΕτΠ αναγνωρίζει ότι η σύνθεσή της απέχει πολύ από την ισόρροπη εκπροσώπηση των φύλων και αναμένει από τα κράτη μέλη να επιληφθούν αυτού του ζητήματος.
Συνεπώς, η ΕτΠ θα δρομολογήσει προβληματισμούς σχετικά με τον τρόπο με τον οποίο μπορεί να αυξηθεί η συμμετοχή των γυναικών στο έργο της, στις ηγετικές θέσεις της και στη σύνθεσή της, και καλεί τα κράτη μέλη να οργανώσουν πρωτοβουλίες με στόχο τη χειραφέτηση των γυναικών στην τοπική και περιφερειακή πολιτική, έτσι ώστε να ξεπεραστούν οι διακρίσεις στην πολιτική και να αρθούν τα εμπόδια που αντιμετωπίζουν οι γυναίκες, μη εξαιρουμένων των στερεοτύπων· 31. προτρέπει τα κράτη μέλη να θέσουν σε εφαρμογή, με την πλήρη συμμετοχή των τοπικών και περιφερειακών αρχών, όλα τα αναγκαία μέτρα για την ταχεία επίτευξη του στόχου που θέτει η οδηγία της ΕΕ για την καταπολέμηση της βίας κατά των γυναικών και της ενδοοικογενειακής βίας· τονίζει επίσης τη σημασία της κύρωσης από όλα τα κράτη μέλη της ΕΕ της Σύμβασης της Κωνσταντινούπολης, της Συνθήκης του Συμβουλίου της Ευρώπης που αποσκοπεί στη δημιουργία ενός ολοκληρωμένου πλαισίου σε πανευρωπαϊκό επίπεδο για την προστασία των γυναικών από κάθε μορφή βίας, καθώς και για την πρόληψη, τη δίωξη και την εξάλειψη της βίας κατά των γυναικών και της ενδοοικογενειακής βίας· 32.
θεωρεί ότι ο ρόλος των δήμων και των περιφερειών ως εργοδοτών, παρόχων και φορέων ανάθεσης υπηρεσιών κοινωνικής πρόνοιας είναι ζωτικής σημασίας για την κοινωνική συνοχή, την ισότητα των φύλων και την απασχόληση στην Ευρώπη.
Η ισχυρή συμμετοχή των κοινωνικών εταίρων, των δήμων και των περιφερειών, τόσο στην ανάπτυξη όσο και στην υλοποίηση των πρωτοβουλιών της ΕΕ στον κοινωνικό τομέα, είναι απαραίτητη για να διασφαλιστεί ότι τα μέτρα έχουν κατάλληλο και αποτελεσματικό αντίκτυπο στην εφαρμογή του σχεδίου δράσης για τον Ευρωπαϊκό πυλώνα κοινωνικών δικαιωμάτων.
Το Ευρωπαϊκό Εξάμηνο διαδραματίζει εν προκειμένω καίριο ρόλο και το τοπικό και το περιφερειακό επίπεδο πρέπει να προβαίνει στη λήψη αποφάσεων και να μπορεί να αποφασίζει σχετικά με τον τρόπο επίτευξης των κοινών στόχων.
Η τοπική διάσταση και οι Στόχοι Βιώσιμης Ανάπτυξης θα πρέπει επίσης να συμπεριληφθούν σε μια μεταρρύθμιση του Ευρωπαϊκού Εξαμήνου· 33.
υποστηρίζει το αίτημα του Ευρωπαϊκού Κοινοβουλίου και της Προέδρου της Ευρωπαϊκής Επιτροπής στην κατάσταση της Ένωσης περί σύγκλησης Συνέλευσης για την αναθεώρηση των Συνθηκών της ΕΕ.
Η ΕτΠ θα πρέπει να συμμετέχει πλήρως στην εν λόγω συνέλευση, εκπροσωπώντας τους αιρετούς εκπροσώπους των οργανισμών τοπικής αυτοδιοίκησης, και δεσμεύεται ότι θα προωθήσει την έννοια της ενεργού επικουρικότητας και ότι θα συνεργαστεί περισσότερο με τα περιφερειακά κοινοβούλια και τις ενώσεις οργανισμών τοπικής αυτοδιοίκησης.
Η πολυεπίπεδη διακυβέρνηση αποτελεί απαραίτητη προϋπόθεση για μια αποτελεσματική και χωρίς αποκλεισμούς διαδικασία λήψης αποφάσεων της ΕΕ, με ιδιαίτερη προσοχή στις περιφέρειες με νομοθετικές εξουσίες και τις νόμιμες αρμοδιότητές τους.
Εν προκειμένω, η ΕτΠ επικροτεί μεν την εξαγγελία της Ευρωπαϊκής Επιτροπής ότι θα εντάσσει κατά πάγιο τρόπο τις συνελεύσεις των πολιτών και άλλες μορφές συμμετοχικής δημοκρατίας στη χάραξη πολιτικής της ΕΕ, αλλά τονίζει τον ρόλο των δημοκρατικά εκλεγμένων αντιπροσώπων που λογοδοτούν στο εκλογικό τους σώμα και δεσμεύεται να συμμετάσχει ενεργά σε αυτές τις διαδικασίες· 34.
προτίθεται να προτείνει συγκεκριμένα μέτρα σχετικά με την τοπική διάσταση των ενωσιακών πολιτικών όσον αφορά την επίτευξη του συνολικού στόχου της συνοχής της ΕΕ, λαμβάνοντας επίσης υπόψη τις προτάσεις της Διάσκεψης για το μέλλον της Ευρώπης και τις ειδικές ανάγκες των παραμεθόριων και περιφερειακών περιοχών· 35. αναθέτει στον Πρόεδρό της να διαβιβάσει την Ετήσια έκθεση για την κατάσταση των δήμων και των περιφερειών της ΕΕ, καθώς και το παρόν ψήφισμα στους προέδρους τους Ευρωπαϊκού Κοινοβουλίου, της Ευρωπαϊκής Επιτροπής και του Ευρωπαϊκού Συμβουλίου, καθώς και στους αρχηγούς κρατών και κυβερνήσεων των 27 κρατών μελών της ΕΕ, και ενθαρρύνει τους τοπικά και περιφερειακά αιρετούς πολιτικούς ανά την Ευρώπη να μεριμνήσουν για τη διάδοση της έκθεσης στους πολίτες και στα τοπικά μέσα μαζικής ενημέρωσης.
Βρυξέλλες, 12 Οκτωβρίου 2022.
Ο Πρόεδρος της Ευρωπαϊκής Επιτροπής των Περιφερειών Vasco ALVES CORDEIRO